CELEX: 32011D0494
Language: el
Date: 2011-08-05 00:00:00
Title: 2011/494/ΕΕ: Εκτελεστική απόφαση της Επιτροπής, της 5ης Αυγούστου 2011 , για την έγκριση της διάθεσης στην αγορά φωσφορυλιωμένου άμυλου αραβοσίτου ως νέου συστατικού τροφίμων σύμφωνα με τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό Ε(2011) 5550]  Κείμενο που παρουσιάζει ενδιαφέρον για τον ΕΟΧ

9.8.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 204/23
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 5ης Αυγούστου 2011
   για την έγκριση της διάθεσης στην αγορά φωσφορυλιωμένου άμυλου αραβοσίτου ως νέου συστατικού τροφίμων σύμφωνα με τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου
   [κοινοποιηθείσα υπό τον αριθμό Ε(2011) 5550]
   (Κείμενο που παρουσιάζει ενδιαφέρον για τον ΕΟΧ)
   (2011/494/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου, της 27ης Ιανουαρίου 1997, σχετικά με τα νέα τρόφιμα και τα νέα συστατικά τροφίμων (1), και ιδίως το άρθρο 7,
   Εκτιμώντας τα ακόλουθα:
   
               (1)
            
            
               Στις 23 Αυγούστου 2005, η εταιρεία National Starch Food Innovation υπέβαλε στις αρμόδιες αρχές του Ηνωμένου Βασιλείου αίτηση για τη διάθεση στην αγορά του φωσφορυλιωμένου όξινου φωσφορικού αμύλου (φωσφορυλιωμένο άμυλο αραβοσίτου) ως νέου συστατικού τροφίμων.
            
         
               (2)
            
            
               Στις 27 Απριλίου 2009, ο αρμόδιος οργανισμός αξιολόγησης τροφίμων του Ηνωμένου Βασιλείου εξέδωσε την αρχική του έκθεση αξιολόγησης. Στην εν λόγω έκθεση κατέληξε στο συμπέρασμα ότι το φωσφορυλιωμένο όξινο φωσφορικό άμυλο είναι αποδεκτό ως νέο συστατικό τροφίμων.
            
         
               (3)
            
            
               Η Επιτροπή διαβίβασε την αρχική έκθεση αξιολόγησης σε όλα τα κράτη μέλη στις 4 Μαΐου 2009.
            
         
               (4)
            
            
               Εντός της περιόδου των 60 ημερών που καθορίζεται στο άρθρο 6 παράγραφος 4 του κανονισμού (ΕΚ) αριθ. 258/97, διατυπώθηκαν αιτιολογημένες αντιρρήσεις για την εμπορία του προϊόντος σύμφωνα με τη διάταξη αυτή.
            
         
               (5)
            
            
               Κατά συνέπεια, ζητήθηκε η γνώμη της Ευρωπαϊκής Αρχής για την Ασφάλεια των Τροφίμων (EFSA) στις 10 Φεβρουαρίου 2010.
            
         
               (6)
            
            
               Στις 10 Σεπτεμβρίου 2010, η EFSA στην «Επιστημονική γνώμη για την ασφάλεια του φωσφορυλιωμένου όξινου φωσφορικού άμυλου» (2) κατέληξε στο συμπέρασμα ότι το φωσφορυλιωμένο όξινο φωσφορικό άμυλο είναι ασφαλές βάσει των προτεινόμενων όρων χρήσης και των προτεινόμενων επιπέδων πρόσληψης.
            
         
               (7)
            
            
               Βάσει της επιστημονικής αξιολόγησης διαπιστώνεται ότι το φωσφορυλιωμένο όξινο φωσφορικό άμυλο πληροί τα κριτήρια που καθορίζονται στο άρθρο 3 παράγραφος 1 του κανονισμού (ΕΚ) αριθ. 258/97.
            
         
               (8)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το φωσφορυλιωμένο όξινο φωσφορικό άμυλο, όπως καθορίζεται στο παράρτημα, μπορεί να διατεθεί στην αγορά της Ένωσης ως νέο συστατικό τροφίμων για χρήσεις σε ψημένα προϊόντα αρτοποιίας, ζυμαρικά, δημητριακά πρωινού και ράβδους δημητριακών με μέγιστη περιεκτικότητα 15 %.
   Άρθρο 2
   To φωσφορυλιωμένο όξινο φωσφορικό άμυλο που εγκρίνεται με την παρούσα απόφαση θα αναγράφεται στην επισήμανση του τροφίμου που το περιέχει με την ονομασία «φωσφορυλιωμένο άμυλο αραβοσίτου».
   Άρθρο 3
   Η παρούσα απόφαση απευθύνεται στην εταιρεία National Starch Food Innovation, Corn Products UK Ltd., Prestbury Court, Greencourts Business Park, 333 Styal Road, Manchester M22 5LW, England.
   
      Βρυξέλλες, 5 Αυγούστου 2011.
      
         
            Για την Επιτροπή
         
         John DALLI
         
            Μέλος της Επιτροπής
         
      
   
   
      (1)  ΕΕ L 43 της 14.2.1997, σ. 1.
   
      (2)  EFSA Journal 2010· 8(9): 1772.
   
      ΠΑΡΑΡΤΗΜΑ
      
         ΠΡΟΔΙΑΓΡΑΦΕΣ ΦΩΣΦΟΡΥΛΙΩΜΕΝΟΥ ΑΜΥΛΟΥ ΑΡΑΒΟΣΙΤΟΥ
      
      Περιγραφή: Το νέο συστατικό τροφίμων είναι λευκή ή σχεδόν λευκή σκόνη.
      Το φωσφορυλιωμένο άμυλο αραβοσίτου (φωσφορυλιωμένο όξινο φωσφορικό άμυλο) είναι ένα χημικά τροποποιημένο ανθεκτικό άμυλο που προέρχεται από άμυλο πλούσιο σε αμυλόζη με χημική επεξεργασία ώστε να δημιουργηθούν φωσφορικοί σταυροδεσμοί μεταξύ των υπολειμμάτων υδρογονανθράκων και των εστεροποιημένων υδροξυλομάδων.
      Αριθ. CAS: 11120-02-8
      Χημικός τύπος: (C6H10O5)n [(C6H9O5)2PO2H]x [(C6H9O5)PO3H2]y
      n = αριθμός μονάδων γλυκόζης· x, y = βαθμοί υποκατάστασης